**Szombathely Megyei Jogú Város Önkormányzata Közgyűlésének**

**…/2019. (……..) önkormányzati rendelete**

**a helyi közművelődési feladatok ellátásáról**

Szombathely Megyei Jogú Város Önkormányzatának Közgyűlése a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (a továbbiakban: Törvény) 83/A. § (1) bekezdésében kapott felhatalmazás alapján az Alaptörvény 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontjában és a Törvény 76. § (1) és (7) bekezdésében meghatározott feladatkörében eljárva a következőket rendeli el:

**1. A rendelet hatálya**

**1. §**

A rendelet személyi és szervezeti hatálya kiterjed:

a) Szombathely Megyei Jogú Város közigazgatási területén a közművelődési szolgáltatásokat igénybevevő természetes személyekre,

b) az önkormányzat által fenntartott és működtetett közművelődési, valamint közművelődési tevékenységet is folytató közgyűjteményi és előadó-művészeti intézményekre,

c) a közművelődési tevékenységet végző civil szervezetekre, amennyiben az önkormányzattal feladat-ellátási megállapodást kötöttek, vagy az önkormányzattól támogatásban részesülnek,

d) a közművelődési vagy előadó-művészeti célú vállalkozásokra, amennyiben az önkormányzattal feladat-ellátási megállapodást kötöttek, vagy az önkormányzattól támogatásban részesülnek.

**2. Az önkormányzat közművelődési feladatai ellátásának módja**

**2. §**

(1) Az önkormányzat a közművelődési feladatainak ellátását

a) teljes körűen a fenntartásában működő (2) bekezdés szerinti költségvetési intézmény és telephelyei,

b) az alaptevékenységükhöz kapcsolódóan közművelődési feladatokat is ellátó (3) bekezdés szerinti költségvetési szervei,

c) a (4) bekezdés szerinti önkormányzati tulajdonú gazdasági társaságok és

d) közművelődési megállapodások

útján biztosítja.

(2) Az önkormányzat közművelődési feladatait teljes körűen ellátó intézmény az AGORA Szombathelyi Kulturális Központ (9700 Szombathely, Március 15. tér 5.), amely székhelyén kívül az alábbi telephelyeken is ellát közművelődési feladatokat:

a) AGORA – Savaria Filmszínház (9700 Szombathely, Mártírok tere 1.),

b) KRESZ park (9700 Szombathely, Brenner park),

c) Gyermeküdülő (9794 Felsőcsatár, Helyrajzi szám 851.).

(3) Alaptevékenységükhöz kapcsolódóan önkormányzati közművelődési feladatokat is ellátó költségvetési szervek:

a) Berzsenyi Dániel Megyei Hatókörű Városi Könyvtár (9700 Szombathely, Dr. Antall József tér 1.),

b) Savaria Megyei Hatókörű Városi Múzeum és tagintézményei (9700 Szombathely, Kisfaludy Sándor u. 9.),

c) Mesebolt Bábszínház (9700 Szombathely, Ady tér 5.),

d) Savaria Szimfonikus Zenekar (9700 Szombathely, Rákóczi Ferenc u. 3.).

(4) Önkormányzati közművelődési feladatokat is ellátó önkormányzati tulajdonú gazdasági társaságok:

a) Weöres Sándor Színház Nonprofit Kft. (9700 Szombathely, Akacs Mihály u. 7.),

b) Savaria Turizmus Nonprofit Kft. (9700 Szombathely, Aréna u. 8.).

**3. §**

A közművelődési alapszolgáltatásokat nyújtó intézmények, gazdasági társaságok és civil szervezetek felsorolását, az általuk nyújtott közművelődési alapszolgáltatások körét és a feladatellátás finanszírozásának módját az 1. melléklet tartalmazza.

**3. A közművelődési megállapodás szabályai**

**4. §**

(1) Közművelődési megállapodás az önkormányzat közművelődési feladatainak ellátására olyan – a Törvény követelményeinek megfelelő – jogi vagy természetes személlyel köthető, amelynek igazolt módon nem áll fenn köztartozása.

(2) A közművelődési megállapodás megkötése előtt a jogi vagy természetes személy köteles a létesítő okiratában, vagy tevékenységi körei közt meghatározott közművelődési célt, tevékenységet, vagy az általa nyújtandó közművelődési alapszolgáltatást hiteles dokumentummásolattal igazolni.

(3) A közművelődési megállapodás megkötésére Szombathely Megyei Jogú Város Közgyűlésének a kultúráért, illetve a jogi ügyekért felelős bizottsága előzetes véleményének kikérését követően a Közgyűlés jogosult.

(4) Az önkormányzattal közművelődési megállapodást kötött szervezetek előző évi közművelődési tevékenységükről a kultúráért felelős bizottságnak minden év január 31. napjáig kötelesek beszámolni.

**4. A közművelődési feladatellátáshoz szükséges feltételek biztosítása**

**5. §**

(1) Az önkormányzat a közművelődési alapszolgáltatások megszervezése érdekében

a) közművelődési intézményt működtet,

b) pénzügyi támogatást biztosít civil szervezetek által fenntartott közösségi színterek működéséhez,

c) a kiemelt városi nagyrendezvények, fesztiválok, testvérvárosi kapcsolatok, nemzetiségi kultúra, gyermek és ifjúsági feladatok finanszírozására éves költségvetésében keretet különít el,

d) támogatja Szombathely város kiemelkedő kulturális egyesületeit, alapítványait, civil szerveződéseit,

e) támogatási keretet biztosít az egyesületek, alapítványok, civil szervezetek, civil kezdeményezések közművelődési feladatainak támogatására, amelyhez való hozzáférést pályázat útján biztosítja.

f) pénzügyi támogatást biztosít a városban működő horvát, szlovén, német, roma nemzetiségek közművelődési tevékenységéhez.

(2) Az önkormányzat a közösségi és társadalmi részvétel fejlesztése érdekében működteti az AGORA Szombathelyi Kulturális Központ által az ifjúsági feladat-ellátást végző Ifjúsági Szolgálatot.

**6. §**

(1) A közművelődési feladatellátáshoz az önkormányzat kulturális központot biztosít a szükséges személyi, tárgyi és létesítményi feltételekkel. A szakképzettségi feltételek biztosításáról az intézmény vezetője köteles gondoskodni.

(2) Az infrastrukturális, továbbá szakmai feltételek fejlesztése céljából a fenntartó önkormányzat, valamint a közművelődési feladatot ellátó intézmény lehetőségéhez mérten pályázati forrásokkal is elősegíti a minőségi szolgáltatás biztosítását, a további fejlődés lehetőségét.

**5. A közművelődés finanszírozásának módja**

**7.§**

(1) Az önkormányzat a közművelődéssel kapcsolatos alapszolgáltatásait saját költségvetéséből finanszírozza. Ennek forrása a központi költségvetésből származó normatív állami hozzájárulás, a saját bevétel, a központi költségvetési forrásból pályázati úton elnyerhető érdekeltségnövelő támogatások, és az elkülönített állami pénzalapokból, valamint pályázati úton elnyerhető támogatások.

(2) Az önkormányzat a központi költségvetési forrásból a közművelődési alapszolgáltatások támogatására biztosítandó pályázatok elnyeréséhez adható önrészt mindenkori éves költségvetési rendeletében határozza meg.

(3) A pénzügyi támogatás nyújtásának részletes szabályai a támogatási szerződésben kerülnek rögzítésre.

**6. Záró rendelkezések**

**8. §**

Ez a rendelet a kihirdetését követő napon lép hatályba.

**9. §**

Hatályát veszti a Szombathely Megyei Jogú Város önkormányzata közművelődési, közgyűjteményi feladatairól és ellátásuk módjáról szóló 7/2008. (IV.29.) önkormányzati rendelet.

**/: Dr. Puskás Tivadar :/** **/: Dr. Károlyi Ákos :/**

**polgármester** **jegyző**